b'\n_START_ARTICLE_\nSikader\n_START_SECTION_\nUtseende\n_START_PARAGRAPH_\nSm\xc3\xa5 til store nebbmunner. Sugesnabelen er vanligvis forholdsvis kort (betydelig kortere enn kroppslengden) og peker bakover. Antennene er nesten alltid kortere enn hodets bredde, ofte ganske korte, og best\xc3\xa5r av tre ledd, gjerne med en tynn b\xc3\xb8rste (arista) ytterst. Ansiktet har en stor plate i midten, ofte med lengdelister eller annen skulpturering. Det sitter gjerne et lite punkt\xc3\xb8ye (ocellus) ved forkanten av hvert av fasett\xc3\xb8ynene, disse er vanligvis noks\xc3\xa5 store. Pannen (frons) er mer eller mindre vannrett, ofte noe framskytende. P\xc3\xa5 thorax er s\xc3\xa6rlig pronotum (den fremste delen) velutviklet. Voksne individer har vanligvis to par vinger, men disse kan v\xc3\xa6re mer eller mindre redusert. Forvingene er vanligvis harde og hornaktige, glassklare eller fargede, med markerte \xc3\xa5rer. Formen er vanligvis avrundet. Bakvingene er mye mindre enn forvingene, tynnere og mer membran\xc3\xb8se. Beina er gjerne forholdsvis lange, leggene (tibiae) vanligvis mer eller mindre piggete p\xc3\xa5 yttersiden, med tydelige sporer ytterst. Bakbeina er ofte utviklet for hopping. Bakkroppen er oftest kort og kjegleformet, med et lydorgan (typanum) p\xc3\xa5 siden av de fremste leddene. Artene i denne gruppen har vanligvis ganske store, sterkt sklerotiserte (harde) ytre kj\xc3\xb8nnsorganer, slik at det er lett \xc3\xa5 se forskjell p\xc3\xa5 kj\xc3\xb8nnene. Hos hannene finnes gjerne mer eller mindre tangformede strukturer, hunnene har et kort eggleggingsr\xc3\xb8r._NEWLINE_Nymfene ligner de voksne, men mangler ferdig utviklede vinger og ytre kj\xc3\xb8nnsorganer. De er gjerne gr\xc3\xb8nne p\xc3\xa5 farge, ogs\xc3\xa5 n\xc3\xa5r de voksne ikke er det.\n_START_SECTION_\nLevevis\n_START_PARAGRAPH_\nAlle sikader er planteetere, og b\xc3\xa5de nymfer og voksne lever av \xc3\xa5 suge plantesaft fra levende planter. P\xc3\xa5 grunn av munndelenes form kan de ikke ta til seg fast f\xc3\xb8de. Noen er sterkt spesialiserte og bruker bare \xc3\xa9n planteart, mens andre kan bruke sv\xc3\xa6rt mange ulike arter, vanlig skumsikade (Philaenus spumarius) har blitt registrert p\xc3\xa5 nesten 1000 ulike plantearter. Nymfene produserer ofte honningdugg. Hos noen arter kan utviklingen g\xc3\xa5 ganske fort, andre, s\xc3\xa6rlig i familien sangsikader, kan bruke flere \xc3\xa5r (opptil 17) p\xc3\xa5 nymfeutviklingen. Hos mange av artene bruker de voksne insektene lyd for kommunikasjon, denne kan bli sv\xc3\xa6rt kraftig._NEWLINE_Noen av artene er plagsomme skadedyr for land- og skogbruk, og for hageeiere, b\xc3\xa5de ved at de svekker plantene ved \xc3\xa5 suge plantesaft, og ved at de kan spre virussykdommer til plantene. Men de aller fleste har ingen negativ \xc3\xb8konomisk betydning. P\xc3\xa5 den andre siden har noen av de store artene v\xc3\xa6rt spist av mennesker, da de er sv\xc3\xa6rt n\xc3\xa6ringsrike og sjelden giftige.'